Rotný **Daniel Kavuliak** (\* 28. apríl 1978, Čadca, Česko-Slovensko – † 9. júl 2013, Kandahár, Afganistan) bol vojak Ozbrojených síl Slovenskej republiky, ktorý bol zabitý 9. júla 2013 v zahraničnej misii OS SR na letisku v afganskom Kandaháre. Kavuliak sa stal prvou slovenskou obeťou v Afganistane.

Životopis
---------

Daniel Kavuliak sa narodil v Čadci, ale žil v Turzovke. V roku 1996 ukončil stredné odborné učilište drevárske, v odbore tiež pracoval. Študoval na Vojenskej akadémii v Liptovskom Mikuláši, ale štúdium nedokončil z rodinných dôvodov. Do Ozbrojených síl Slovenskej republiky nastúpil v decembri 2002. V Prápore okamžitej reakcie Veliteľstva pozemných síl, zastával funkcie pancierovníka a zástupcu veliteľa družstva. Okrem misie ISAF sa zúčastnil aj misie UNFICYP na Cypre. Bol príslušníkom 11. mechanizovaného práporu.

Incident
--------

Smrteľný incident sa stal počas cvičenia International military police v rámci medzinárodnej operácie ISAF. Odohral sa približne o 9:45 stredoeurópskeho času 9. júla 2013. Za útokom stál príslušník afganských ozbrojených síl. Na vojakov zaútočil zo strážnej veže, ktorá mala zabraňovať podobným útokom. Okrem zabitého vojaka boli dvaja ťažko zranení. Ďalší štyria utrpeli ľahké zranenia.

Podľa opisu Milana Kuderu, ktorý bol pri incidente zranený: „Bez akéhokoľvek varovania bola na nás vedená streľba zozadu, zo vzdialenosti asi 30 metrov. Streľba sa opätovala."

Strelec, ktorý na vojakov strieľal, bol zadržaný americkými jednotkami a neskôr odovzdaný afganským vojakom. Z väzenia niekoľko dní po streľbe ušiel. Predpokladá sa, že ho pod ochranu zobralo hnutie Taliban. Ako teroristovi mu hrozí trest smrti.

Dva ťažšie ranení vojaci sa zotavujú vo vojenskej nemocnici v nemeckom Ramsteine.

Dopady
------

„Pokiaľ si páchateľ tohto hanebného činu myslel, že nás tým zastraší a že prijmeme rozhodnutie stiahnuť sa z Afganistanu, tak mu chcem odkázať, že dosiahol pravý opak," vyhlásil Miroslav Lajčák, minister zahraničných vecí „Teroristi sú zbabelci a pred zbabelcami sa neuteká.„ Premiér Robert Fico a minister obrany Martin Glváč sa zúčastnili ceremónie v slovenskom tábore v Kandaháre. Vládny špeciál mal mŕtveho vojaka vrátiť na Slovensko približne o 19:30 10. júla. Prezident Ivan Gašparovič a americký veľvyslanec Theodor Sedgwick tiež vyjadrili svoju sústrasť.

11. júla sa v Kandaháre uskutočnila bohoslužba za mŕtveho. Zúčastnilo sa jej viac ako sto kolegov.

Pohreb zosnulého vojaka sa uskutočnil 12. júla 2013 v Kostole Nanebovzatia Panny Márie v rodnej Turzovke. Pohrebu so štátnymi a vojenskými poctami sa okrem iných zúčastnili aj prezident Ivan Gašparovič, minister obrany Martin Glváč, náčelník Generálneho štábu Ozbrojených síl Peter Vojtek a americký veľvyslanec na Slovensku Theodore Sedgwick.

Rozkazom ministra obrany bol čatár Kavuliak in memoriam povýšený na rotného. Zároveň mu bolo udelené najvyššie rezortné vyznamenanie Pamätná medaila ministra obrany I. stupňa.

Referencie
----------

1. ↑   *Afghan soldier 'kills Nato colleague' at Kandahar airport* [online]. BBC, 09.07.2013, [cit. 2013-07-10]. Dostupné online.
2. 1 2 3 4   *Životopis Daniela Kavuliaka* [online]. Martin: 11. mechanizovaný prápor, 12.07.2013, [cit. 2013-07-21]. Dostupné online.
3. ↑  VRAŽDA, Daniel. *Smrť slovenského vojaka v Afganistane zasiahla Turzovku* [online]. Petit Press, 10.07.2013, [cit. 2013-07-10]. Dostupné online.
4. 1 2  VANGA, Milan. *Viac ako 100 kolegov sa zúčastnilo na bohoslužbe za Daniela Kavuliaka v afganskom Kandahári* [online]. Ozbrojené sily Slovenskej republiky, 14.07.2013, [cit. 2013-07-21]. Dostupné online.
5. ↑   *M. Glváč: Terorizmus ukázal Slovensku svoju ďalšiu tvár* [online]. Bratislava: Ministerstvo obrany Slovenskej republiky, 09.07.2013, [cit. 2013-07-09]. Dostupné online.
6. ↑   *Počas teroristického útoku zabili slovenského vojaka* [online]. Bratislava: Ministerstvo obrany Slovenskej republiky, 09.07.2013, [cit. 2013-07-09]. Dostupné online.
7. ↑  KERN, Miroslav. *Smrť mladého čatára, ktorý zahynul v Afganistane, otriasla Turzovkou* [online]. Petit Press, 09.07.2013, [cit. 2013-07-09]. Dostupné online.
8. 1 2 3 4  KERN, Miroslav. *V Kandaháre zabili slovenského vojaka, dvaja sú ťažko zranení* [online]. Petit Press, 09.07.2013, [cit. 2013-07-09]. Dostupné online.
9. 1 2 3  BURČÍK, Matúš. *Zranený vojak z Kandaháru: Streľba prišla zozadu bez varovania* [online]. Petit Press, 10.07.2013, [cit. 2013-07-10]. Dostupné online.
10. 1 2  KERN, Miroslav. *Z väzenia ušiel strelec, ktorý zabil slovenského vojaka. Chráni ho Taliban* [online]. Petit Press, 15.07.2013, [cit. 2013-07-21]. Dostupné online.
11. ↑   *Vyhlásenie prezidenta SR Ivana Gašparoviča k teroristickému činu v Afganistane* [online]. Tlačové oddelenie Kancelárie prezidenta SR, 09.07.2013, [cit. 2013-07-10]. Dostupné online.
12. ↑   *S D. Kavuliakom sa rozlúčili štátnym pohrebom s vojenskými poctami* [online]. Tlačová agentúra Slovenskej republiky, 12.07.2013, [cit. 2013-07-21]. Dostupné online.
13. ↑   *Posledná rozlúčka s Danielom Kavuliakom v Turzovke* [online]. Ozbrojené sily Slovenskej republiky, 12.07.2013, [cit. 2013-07-21]. Dostupné online.

Externé odkazy
--------------

* Vyjadrenie ministra obrany M Glváča